CPANEL บวกแรง 6% มั่นใจปีนี้รายได้โต 30-40% ตุนแบ็กล็อก 1.15 พันลบ.
CPANEL บวกแรง 6% มั่นใจปีนี้รายได้โต 30-40% โชว์แบ็กล็อก 1,156 ล้านบาท รับรู้ปีนี้ 200 ล้านบาท
CPANEL บวกแรง 6% มั่นใจปีนี้รายได้โต 30-40% โชว์แบ็กล็อก 1,156 ล้านบาท รับรู้ปีนี้ 200 ล้านบาท
7 ต.ค. 2564

ผู้สื่อข่าวรายงานว่า วันนี้(7 ต.ค.64) ราคาหุ้นบริษัท ซีแพนเนล จำกัด (มหาชน)  หรือ CPANEL ณ เวลา 16.00 น. อยู่ที่ 7.10 บาท บวก 0.40 บาท หรือ 5.97% สูงสุดที่ 7.25 บาท ต่ำสุด 6.75 บาท ด้วยมูลค่าซื้อขาย 50.11 ล้านบาท

โดยก่อนหน้านี้นายชาคริต ทีปกรสุขเกษม กรรมการผู้จัดการ CPANEL เปิดเผยว่า ปี 2564 บริษัทตั้งเป้ารายได้เติบโตไม่ต่ำกว่า 30-40% จากปี 2563 ที่มีรายได้รวม 220 ล้านบาท กำไรสุทธิ 13 ล้านบาท โดยปี 2563 บริษัทได้รับผลกระทบจากการแพร่ระบาดของไวรัสโควิด-19 ทำให้ลูกค้ากลุ่มผู้ประกอบการอสังหาริมทรัพย์ซึ่งเป็นลูกค้าหลักของบริษัท (สัดส่วนประมาณ 80-90% ของรายได้รวม) ชะลอการก่อสร้าง และมุ่งระบายโครงการที่มีอยู่ออกไปก่อน ส่งผลให้ผลการดำเนินงานของบริษัทไม่เป็นปกติ
อย่างไรก็ตาม ในช่วงครึ่งปีแรกของปี 2564 (ม.ค.-เม.ย. 2564) บริษัทมีรายได้ 160 ล้านบาท กำไรสุทธิ 16 ล้านบาทแล้ว ซึ่งสูงกว่าทั้งปี 2563 แล้ว และมีแนวโน้มว่าปี 2564 จะสามารถจ่ายปันผลแก่ผู้ถือหุ้นได้ โดยบริษัทมีนโยบายจ่ายเงินปันผลไม่ต่ำกว่า 40% ของกำไรสุทธิ
ส่วนในปี 2565 บริษัทประเมินว่ารายได้จะเติบโตอีกไม่ต่ำกว่า 25-30% จากปี 2564 โดยอ้างอิงจากแบ็กล็อกที่มีอยู่ปัจจุบัน ซึ่งในปี 2565 จะรับรู้รายได้อีก 500 ล้านบาท โดยยังไม่รวมการต่อสัญญาของลูกค้า ที่เกือบทั้งหมดจะทำการต่อสัญญาอย่างต่อเนื่อง
นายชาคริต กล่าวต่อว่า ณ วันที่ 30 มิถุนายน 2564 บริษัทมีงานที่รอรับรู้รายได้ (แบ็กล็อก) 1,156 ล้านบาท โดยจะรับรู้รายได้ช่วงครึ่งปีหลังของปี 2564 (ก.ค.-ธ.ค. 2564) อยู่ที่ 200 ล้านบาท รับรู้รายได้ในปี 2565 อีก 500 ล้านบาท และปี 2566 อีก 400 ล้านบาท และภายในเดือนตุลาคมนี้ บริษัทยังเตรียมลงนามในสัญญาเพื่อรับงานเพิ่มอีก 70 ล้านบาท